title: Neuvoston päätös (EU) 2015/1900, annettu 5 päivänä lokakuuta 2015, Euroopan yhteisöjen ja niiden jäsenvaltioiden sekä Bosnia ja Hertsegovinan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta vakautus- ja assosiaationeuvoston päätökseen työjärjestyksensä vahvistamisesta

text:
               22.10.2015

               FI

               Euroopan unionin virallinen lehti

               L 277/17

         NEUVOSTON PÄÄTÖS (EU) 2015/1900,
   annettu 5 päivänä lokakuuta 2015,
   Euroopan yhteisöjen ja niiden jäsenvaltioiden sekä Bosnia ja Hertsegovinan välisellä vakautus- ja assosiaatiosopimuksella perustetussa vakautus- ja assosiaationeuvostossa Euroopan unionin puolesta esitettävästä kannasta vakautus- ja assosiaationeuvoston päätökseen työjärjestyksensä vahvistamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen, jäljempänä ’sopimus’, 115 artiklalla perustetaan vakautus- ja assosiaationeuvosto.

               (2)

               Sopimuksen 116 artiklassa määrätään, että vakautus- ja assosiaationeuvosto vahvistaa oman työjärjestyksensä.

               (3)

               Sopimuksen 118 artiklassa määrätään, että vakautus- ja assosiaationeuvostoa avustaa vakautus- ja assosiaatiokomitea, jäljempänä ’komitea’.

               (4)

               Sopimuksen 118 artiklassa määrätään myös, että vakautus- ja assosiaationeuvosto määrittelee työjärjestyksessään komitean tehtävät ja että vakautus- ja assosiaationeuvosto voi siirtää toimivaltaansa komitealle.

               (5)

               Sopimuksen 120 artiklassa määrätään, että vakautus- ja assosiaationeuvosto voi perustaa muita erityiskomiteoita tai -elimiä avustamaan sitä sen tehtävien hoitamisessa. Siinä määrätään lisäksi, että vakautus- ja assosiaationeuvosto määrittelee työjärjestyksessään näiden komiteoiden ja elinten kokoonpanon, tehtävät ja toimintatavat,

         ON HYVÄKSYNYT TÄMÄN PÄÄTÖKSEN:
   Ainoa artikla
   Sopimuksen 115 artiklalla perustetussa vakautus- ja assosiaationeuvostossa Euroopan unionin puolesta esitettävä kanta vakautus- ja assosiaationeuvoston päätökseen työjärjestyksensä vahvistamisesta perustuu tähän päätökseen liitettyyn vakautus- ja assosiaationeuvoston päätösluonnokseen.
   Päätösluonnokseen voidaan hyväksyä vähäisiä muutoksia ilman neuvoston uutta päätöstä.

      Tehty Luxemburgissa 5 päivänä lokakuuta 2015.

            Neuvoston puolesta

            Puheenjohtaja

         N. SCHMIT

      EU:N SEKÄ BOSNIA JA HERTSEGOVINAN VAKAUTUS- JA ASSOSIAATIONEUVOSTON PÄÄTÖS N:o 1,
      annettu [pvm],
      työjärjestyksensä vahvistamisesta
      VAKAUTUS- JA ASSOSIAATIONEUVOSTO, joka
      ottaa huomioon Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen, jäljempänä ’sopimus’, ja erityisesti sen 115, 116, 118 ja 120 artiklan,
      ja katsoo, että kyseinen sopimus tuli voimaan 1 päivänä kesäkuuta 2015,
      ON HYVÄKSYNYT TÄMÄN PÄÄTÖKSEN:
      1 artikla
      Puheenjohtajuus
      Osapuolet toimivat vuorotellen vakautus- ja assosiaationeuvoston puheenjohtajana 12 kuukauden ajan. Ensimmäinen kausi alkaa vakautus- ja assosiaationeuvoston ensimmäisenä kokoontumispäivänä ja päättyy saman vuoden 31 päivänä joulukuuta.
      2 artikla
      Kokoukset
      Vakautus- ja assosiaationeuvosto kokoontuu ministeritasolla kerran vuodessa. Jos osapuolet niin sopivat, kumman tahansa osapuolen pyynnöstä voidaan pitää vakautus- ja assosiaationeuvoston ylimääräisiä kokouksia. Jolleivät osapuolet toisin sovi, vakautus- ja assosiaationeuvoston kokoukset pidetään Euroopan unionin neuvoston tavanomaisessa kokouspaikassa osapuolten sopimana ajankohtana. Vakautus- ja assosiaationeuvoston sihteerit kutsuvat vakautus- ja assosiaationeuvoston kokoukset koolle yhdessä puheenjohtajan suostumuksella.
      3 artikla
      Edustus
      Vakautus- ja assosiaationeuvoston jäsenet, jotka ovat estyneet osallistumasta kokoukseen, voivat käyttää edustajaa. Jos jäsen haluaa käyttää edustajaa, hänen on ilmoitettava puheenjohtajalle edustajansa nimi ennen sen kokouksen alkua, jossa häntä edustetaan. Vakautus- ja assosiaationeuvoston jäsenen edustajalla on kaikki varsinaisen jäsenen oikeudet.
      4 artikla
      Valtuuskunnat
      Vakautus- ja assosiaationeuvoston jäsenillä voi olla mukanaan virkamiehiä. Osapuolten valtuuskuntien aiottu kokoonpano ilmoitetaan puheenjohtajalle ennen kutakin kokousta. Euroopan investointipankin edustaja osallistuu vakautus- ja assosiaationeuvoston kokouksiin tarkkailijana, kun esityslistalla on pankkia koskevia asioita. Vakautus- ja assosiaationeuvosto voi kutsua muita kuin jäseniä kokouksiinsa antamaan tietoja erityisistä aiheista.
      5 artikla
      Sihteeristö
      Yksi Euroopan unionin neuvoston pääsihteeristön virkamies ja yksi Bosnia ja Hertsegovinan Euroopan unionissa olevan edustuston virkamies toimivat yhdessä vakautus- ja assosiaationeuvoston sihteereinä.
      6 artikla
      Kirjeenvaihto
      Vakautus- ja assosiaationeuvostolle osoitettu kirjeenvaihto lähetetään vakautus- ja assosiaationeuvoston puheenjohtajalle Euroopan unionin neuvoston pääsihteeristön osoitteeseen.
      Sihteerit huolehtivat kirjeenvaihdon välittämisestä vakautus- ja assosiaationeuvoston puheenjohtajalle ja tarvittaessa sen jakelusta vakautus- ja assosiaationeuvoston muille jäsenille. Jakeluun menevä kirjeenvaihto lähetetään komission pääsihteeristölle, Euroopan ulkosuhdehallinnolle, jäsenvaltioiden pysyville edustustoille sekä Bosnia ja Hertsegovinan edustustolle Euroopan unionissa.
      Sihteerit toimittavat vakautus- ja assosiaationeuvoston puheenjohtajalta peräisin olevat tiedonannot vastaanottajille ja jakavat ne tarvittaessa toisessa kohdassa tarkoitetuille vakautus- ja assosiaationeuvoston muille jäsenille.
      7 artikla
      Julkisuus
      Ellei toisin päätetä, vakautus- ja assosiaationeuvoston kokoukset eivät ole julkisia.
      8 artikla
      Kokousten esityslistat
      1.   Puheenjohtaja laatii kutakin kokousta varten ehdotuksen esityslistaksi. Vakautus- ja assosiaationeuvoston sihteerit lähettävät sen 6 artiklassa tarkoitetuille vastaanottajille viimeistään 15 päivää ennen kokouksen alkua. Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle viimeistään 21 päivää ennen kokouksen alkua, ja nämä asiat otetaan esityslistaehdotukseen ainoastaan, jos niihin liittyvät asiakirjat on toimitettu sihteereille viimeistään esityslistan lähettämispäivänä. Vakautus- ja assosiaationeuvosto hyväksyy esityslistan kunkin kokouksen alussa. Muita kuin esityslistaehdotuksessa olevia asioita voidaan ottaa esityslistalle molempien osapuolten suostumuksella.
      2.   Puheenjohtaja voi osapuolten suostumuksella lyhentää 1 kohdassa tarkoitettuja määräaikoja johonkin erityistapaukseen liittyvien vaatimusten huomioon ottamiseksi.
      9 artikla
      Pöytäkirja
      Sihteerit laativat kustakin kokouksesta pöytäkirjaluonnoksen. Pöytäkirjassa mainitaan yleensä kunkin esityslistalla olevan asian osalta seuraavat:

                  —

                  vakautus- ja assosiaationeuvostolle toimitetut asiakirjat,

                  —

                  lausumat, jotka joku vakautus- ja assosiaationeuvoston jäsenistä on pyytänyt kirjattaviksi,

                  —

                  tehdyt päätökset ja annetut suositukset, sovitut lausumat ja tehdyt päätelmät.

            Pöytäkirjaluonnos toimitetaan vakautus- ja assosiaationeuvoston hyväksyttäväksi. Puheenjohtaja ja molemmat sihteerit allekirjoittavat hyväksytyn pöytäkirjan. Sitä säilytetään assosiaatioasiakirjojen tallettajana toimivan Euroopan unionin neuvoston pääsihteeristön arkistossa. Sen oikeaksi todistettu jäljennös toimitetaan kaikille 6 artiklassa tarkoitetuille vastaanottajille.
      10 artikla
      Päätökset ja suositukset
      1.   Vakautus- ja assosiaationeuvosto tekee päätöksensä ja antaa suosituksia osapuolten yhteisestä sopimuksesta. Vakautus- ja assosiaationeuvosto voi osapuolten niin sopiessa tehdä päätöksiä tai antaa suosituksia kirjallisella menettelyllä.
      2.   Sopimuksen 117 artiklassa tarkoitettujen vakautus- ja assosiaationeuvoston päätösten otsikkona on ”päätös” ja suositusten otsikkona ”suositus”, ja niiden jäljessä on järjestysnumero, antamispäivämäärä ja aihe. Vakautus- ja assosiaationeuvoston päätökset ja suositukset allekirjoittaa puheenjohtaja, ja molemmat sihteerit todistavat ne oikeiksi. Päätökset ja suositukset lähetetään kaikille 6 artiklassa tarkoitetuille vastaanottajille. Kumpikin osapuoli voi päättää julkaista vakautus- ja assosiaationeuvoston päätökset ja suositukset virallisessa lehdessään.
      11 artikla
      Kielet
      Vakautus- ja assosiaationeuvoston virallisina kielinä ovat kummankin osapuolen viralliset kielet. Jollei toisin päätetä, vakautus- ja assosiaationeuvosto tekee ratkaisunsa näillä kielillä laadittujen asiakirjojen perusteella.
      12 artikla
      Kulut
      Euroopan unioni sekä Bosnia ja Hertsegovina vastaavat itse henkilöstö-, matka- ja oleskelukustannuksista sekä postitus- ja televiestintäkustannuksista, joita niille aiheutuu osallistumisesta vakautus- ja assosiaationeuvoston kokouksiin. Kokousten tulkkauksesta ja asiakirjojen kääntämisestä ja jäljentämisestä aiheutuvista kuluista sekä muista kokousten järjestämiseen liittyvistä kuluista vastaa kokouksen järjestävä osapuoli.
      13 artikla
      Vakautus- ja assosiaatiokomitea
      1.   Perustetaan vakautus- ja assosiaatiokomitea, jäljempänä ’komitea’, avustamaan vakautus- ja assosiaationeuvostoa sen tehtävien hoitamisessa. Se koostuu Euroopan unionin neuvoston edustajista ja Euroopan komission edustajista sekä Bosnia ja Hertsegovinan ministerineuvoston edustajista, jotka ovat yleensä korkeita virkamiehiä.
      2.   Komitea valmistelee vakautus- ja assosiaationeuvoston kokoukset ja käsiteltävät asiat, panee tarvittaessa täytäntöön vakautus- ja assosiaationeuvoston päätökset sekä yleisesti varmistaa assosiaatiosuhteiden jatkuvuuden ja sopimuksen moitteettoman toiminnan. Se tutkii kaikki vakautus- ja assosiaationeuvoston sen käsiteltäviksi saattamat asiat sekä kaikki muut asiat, jotka voivat nousta esiin sopimuksen päivittäisen täytäntöönpanon yhteydessä. Se antaa päätös- ja suositusehdotuksia tai -luonnoksia vakautus- ja assosiaationeuvoston hyväksyttäväksi.
      3.   Kun sopimuksessa määrätään kuulemisvelvoitteesta tai -mahdollisuudesta, kuuleminen voi tapahtua komiteassa. Se voi jatkua vakautus- ja assosiaationeuvostossa, jos osapuolet niin sopivat.
      4.   Komitean työjärjestys on tämän päätöksen liitteenä.

         Tehty

               Vakautus- ja assosiaationeuvoston puolesta

               Puheenjohtaja

         LIITE EU:N SEKÄ BOSNIA JA HERTSEGOVINAN VAKAUTUS- JA ASSOSIAATIONEUVOSTON
         … päivänä …kuuta …
         ANNETTUUN PÄÄTÖKSEEN N:o 1

            Vakautus- ja assosiaatiokomitean työjärjestys

         1 artikla
         Puheenjohtajuus
         Osapuolet toimivat vuorotellen komitean puheenjohtajana 12 kuukauden ajan. Ensimmäinen kausi alkaa vakautus- ja assosiaationeuvoston ensimmäisenä kokoontumispäivänä ja päättyy saman vuoden 31 päivänä joulukuuta.
         2 artikla
         Kokoukset
         Komitea kokoontuu tilanteen niin vaatiessa ja molempien osapuolten suostumuksella. Komitean kokoukset pidetään osapuolten yhdessä sopimana ajankohtana niiden sopimassa paikassa. Komitean kokoukset kutsuu koolle puheenjohtaja.
         3 artikla
         Valtuuskunnat
         Osapuolten valtuuskuntien aiottu kokoonpano ilmoitetaan puheenjohtajalle ennen kutakin kokousta.
         4 artikla
         Sihteeristö
         Yksi Euroopan komission virkamies ja yksi Bosnia ja Hertsegovinan virkamies toimivat yhdessä komitean sihteereinä. Kaikki tämän päätöksen soveltamisalaan kuuluvat, komitean puheenjohtajalle tarkoitetut tai häneltä peräisin olevat tiedonannot välitetään komitean sihteereille sekä vakautus- ja assosiaationeuvoston sihteereille ja puheenjohtajalle.
         5 artikla
         Julkisuus
         Ellei toisin päätetä, komitean kokoukset eivät ole julkisia.
         6 artikla
         Kokousten esityslistat
         1.   Puheenjohtaja laatii kutakin kokousta varten ehdotuksen esityslistaksi. Komitean sihteerit lähettävät sen 4 artiklassa tarkoitetuille vastaanottajille viimeistään 30 työpäivää ennen kokouksen alkua. Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle viimeistään 35 työpäivää ennen kokouksen alkua, ja nämä asiat otetaan esityslistaehdotukseen ainoastaan, jos niihin liittyvät asiakirjat on toimitettu sihteereille viimeistään esityslistan lähettämispäivänä. Komitea voi kutsua asiantuntijoita kokouksiinsa antamaan tietoja erityisistä aiheista. Komitea hyväksyy esityslistan kunkin kokouksen alussa. Muita kuin esityslistaehdotuksessa olevia asioita voidaan ottaa esityslistalle molempien osapuolten suostumuksella.
         2.   Puheenjohtaja voi molempien osapuolten suostumuksella lyhentää 1 kohdassa tarkoitettuja määräaikoja johonkin erityistapaukseen liittyvien vaatimusten huomioon ottamiseksi.
         7 artikla
         Pöytäkirja
         Jokaisesta kokouksesta laaditaan pöytäkirja, joka perustuu puheenjohtajan laatimaan yhteenvetoon komitean tekemistä päätelmistä. Komitean hyväksyttyä pöytäkirjan puheenjohtaja ja sihteerit allekirjoittavat sen, ja kumpikin osapuoli arkistoi sen. Jäljennös pöytäkirjasta toimitetaan kaikille 4 artiklassa tarkoitetuille vastaanottajille.
         8 artikla
         Päätökset ja suositukset
         Erityisissä tapauksissa, joissa vakautus- ja assosiaationeuvosto on sopimuksen 118 artiklan nojalla valtuuttanut komitean tekemään päätöksiä tai antamaan suosituksia, päätösten otsikkona on ”päätös” ja suositusten otsikkona ”suositus”, ja niiden jäljessä on järjestysnumero, antamispäivämäärä ja aihe. Päätökset tehdään ja suositukset annetaan osapuolten yhteisestä sopimuksesta. Komitea voi osapuolten niin sopiessa tehdä päätöksiä tai antaa suosituksia kirjallisella menettelyllä. Puheenjohtaja allekirjoittaa ja molemmat sihteerit todistavat oikeiksi komitean päätökset ja suositukset, ja ne toimitetaan 4 artiklassa tarkoitetuille vastaanottajille. Kumpikin osapuoli voi päättää julkaista komitean päätökset ja suositukset virallisessa lehdessään.
         9 artikla
         Kulut
         Euroopan unioni sekä Bosnia ja Hertsegovina vastaavat itse henkilöstö-, matka- ja oleskelukustannuksista sekä postitus- ja televiestintäkustannuksista, joita niille aiheutuu osallistumisesta komitean kokouksiin. Kokousten tulkkauksesta ja asiakirjojen kääntämisestä ja jäljentämisestä aiheutuvista kuluista sekä muista kokousten järjestämiseen liittyvistä kuluista vastaa kokouksen järjestävä osapuoli.
         10 artikla
         Alakomiteat ja erityistyöryhmät
         Komitea voi perustaa alaisuuteensa alakomiteoita tai erityistyöryhmiä. Ne raportoivat komitealle kunkin kokouksensa jälkeen. Komitea voi päättää olemassa olevien alakomiteoiden tai työryhmien lakkauttamisesta, vahvistaa niiden työjärjestyksen tai muuttaa sitä taikka perustaa uusia alakomiteoita tai työryhmiä avustamaan sitä sen tehtävien hoitamisessa. Näillä alakomiteoilla ja työryhmillä ei ole päätösvaltaa.

      LIITE

         Ainoastaan tiedoksi neuvostolle

         LUONNOS
         EU:N SEKÄ BOSNIA JA HERTSEGOVINAN VAKAUTUS- JA ASSOSIAATIOKOMITEAN PÄÄTÖS N:o 1/2015,
         annettu … päivänä …kuuta 2015,
         alakomiteoiden ja erityistyöryhmien perustamisesta
         VAKAUTUS- JA ASSOSIAATIOKOMITEA, joka
         ottaa huomioon Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen ja erityisesti sen 119 artiklan,
         ottaa huomioon työjärjestyksensä ja erityisesti sen 10 artiklan,
         ON HYVÄKSYNYT TÄMÄN PÄÄTÖKSEN:
         Ainoa artikla
         Perustetaan liitteessä I luetellut alakomiteat ja erityistyöryhmät. Niiden työjärjestys vahvistetaan liitteessä II.

            Tehty … […] päivänä […]kuuta 2015.

                  Vakautus- ja assosiaatiokomitean puolesta

                  Puheenjohtaja

            LIITE I

               EU:N SEKÄ BOSNIA JA HERTSEGOVINAN VÄLINEN VAKAUTUS- JA ASSOSIAATIOSOPIMUS

               Monialainen alakomitearakenne

                        Nimi

                        Käsiteltävät asiat

                        Sopimuksen artikla

                                    1.

                                    Kauppa, teollisuus, tulli ja verotus

                        Tavaroiden vapaa liikkuvuus

                        18 artikla

                        Teollisuustuotteet

                        19–23 artikla

                        Kaupalliset kysymykset

                        32–46 artikla

                        Standardointi, metrologia, akkreditointi, sertifiointi, vaatimustenmukaisuuden arviointi ja markkinavalvonta

                        75 artikla

                        Teollisuusyhteistyö

                        92 artikla

                        Pk-yritykset

                        93 artikla

                        Matkailu

                        94 artikla

                        Tulli

                        97 artikla

                        Verotus

                        98 artikla

                        Alkuperäsäännöt

                        Pöytäkirja N:o 2

                        Hallinnollinen avunanto tulliasioissa

                        Pöytäkirja N:o 5

                                    2.

                                    Maatalous ja kalastus

                        Maataloustuotteet laajassa merkityksessä

                        24 artikla, 26 artiklan 1 ja 2 kohta, 29, 30 ja 33 artikla

                        Maataloustuotteet suppeassa merkityksessä

                        27 artiklan 1, 2 ja 4 kohta

                        Kalastustuotteet

                        26 ja 28 artikla

                        Jalostetut maataloustuotteet

                        25 artikla, pöytäkirja N:o 1

                        Viini

                        27 artiklan 5 kohta, pöytäkirja N:o 7

                        Maatalous- ja kalastustuotteiden ja muiden elintarvikkeiden kuin viinien ja väkevien alkoholijuomien maantieteellisten merkintöjen suoja

                        31 artikla

                        Maatalous ja maatalouden raaka-aineita jalostava teollisuus, eläinlääkintä- ja kasvinsuojelukysymykset

                        95 artikla

                        Kalastusalan yhteistyö

                        96 artikla

                        Elintarvikkeiden turvallisuus

                        95 artikla

                                    3.

                                    Sisämarkkinat ja kilpailu

                        Sijoittautumisoikeus

                        50–56 artikla

                        Palvelujen tarjoaminen

                        57–59 artikla

                        Muut sopimuksen V osastoon liittyvät kysymykset

                        63–69 artikla

                        Lainsäädännön lähentäminen ja lainvalvonta

                        70 artikla

                        Kilpailu

                        71 ja 72 artikla, pöytäkirja N:o 4

                        Teollis- ja tekijänoikeudet sekä kaupalliset oikeudet

                        73 artikla

                        Julkiset hankinnat

                        74 artikla

                        Pankki-, vakuutus- ja muut rahoituspalvelut

                        89 artikla

                        Kuluttajansuoja

                        76 artikla

                        Kansanterveys

                                    4.

                                    Talous- ja rahoitusasiat sekä tilastot

                        Pääomanliikkeet ja maksut

                        60–62 artikla

                        Talouspolitiikka

                        87 artikla

                        Tilastoalan yhteistyö

                        88 artikla

                        Sijoitusten edistäminen ja suoja

                        91 artikla

                        Rahoitusyhteistyö

                        112–114 artikla

                                    5.

                                    Oikeus, vapaus ja turvallisuus

                        Oikeuslaitos ja perusoikeudet, mukaan lukien syrjimättömyys

                        78 artikla

                        Poliisiyhteistyö ja oikeudellinen yhteistyö

                        78 artikla

                        Oikeusvaltioperiaate

                        78 artikla

                        Tietosuoja

                        79 artikla

                        Viisumi-, rajavalvonta-, turvapaikka- ja maahanmuuttokysymykset

                        80 artikla

                        Laiton maahanmuutto ja takaisinotto

                        81 artikla

                        Rahanpesu

                        82 artikla

                        Huumausaineet

                        83 artikla

                        Terrorismin torjunta

                        85 artikla

                        Rikollisuus ja muu laiton toiminta

                        84 artikla

                                    6.

                                    Innovointi, tietoyhteiskunta ja sosiaalipolitiikka

                        Työntekijöiden liikkuvuus

                        47–49 artikla

                        Työolot ja yhtäläiset mahdollisuudet

                        77 artikla

                        Sosiaalialan yhteistyö

                        99 artikla

                        Koulutus

                        100 artikla

                        Kulttuurialan yhteistyö

                        101 artikla

                        Tiedottaminen ja viestintä

                        105 artikla

                        Audiovisuaalialan yhteistyö

                        102 artikla

                        Sähköisen viestinnän verkot ja palvelut

                        104 artikla

                        Tietoyhteiskunta

                        103 artikla

                        Tutkimus ja teknologian kehittäminen

                        109 artikla

                                    7.

                                    Liikenne, energia, ympäristö ja aluekehitys (1)

                        Liikenne

                        53, 59 ja 106 artikla, pöytäkirja N:o 3

                        Energia

                        107 artikla

                        Ydinturvallisuus

                        107 artikla

                        Ympäristö

                        108 artikla

                        Ilmastonmuutos

                        108 artikla

                        Pelastuspalvelu

                        108 artikla

                        Alueellinen ja paikallinen kehitys

                        110 artikla

               Erityistyöryhmien rakenne

                        Nimi

                        Käsiteltävät asiat

                        Sopimuksen artikla

                        Julkishallinnon uudistamista käsittelevä erityistyöryhmä

                        Julkishallinnon uudistus

                        VI osasto (lainsäädännön lähentäminen ja lainvalvonta), 70 artikla, ja VII osasto (oikeus- ja sisäasiat), 78 ja 111 artikla

               (1)  Sopimuksen pöytäkirjaa N:o 3 täytäntöön pantaessa tämä alakomitea toimii kyseisen pöytäkirjan 21 artiklassa mainittuna erityisenä alakomiteana.

            LIITE II

               EU:N SEKÄ BOSNIA JA HERTSEGOVINAN ALAKOMITEOIDEN JA ERITYISTYÖRYHMIEN TYÖJÄRJESTYS

            Kokoonpano ja puheenjohtajuus
            Alakomiteat ja julkishallinnon uudistamista käsittelevä erityistyöryhmä, jäljempänä ’julkishallintotyöryhmä’, koostuvat Euroopan komission edustajista sekä Bosnia ja Hertsegovinan hallituksen edustajista. Osapuolet toimivat vuorotellen niiden puheenjohtajina. Jäsenvaltioille ilmoitetaan alakomiteoiden ja julkishallintotyöryhmän kokouksista, ja ne kutsutaan niihin.
            Sihteeristö
            Yksi Euroopan komission virkamies ja yksi Bosnia ja Hertsegovinan hallituksen virkamies toimivat yhdessä kunkin alakomitean ja julkishallintotyöryhmän sihteereinä.
            Kaikki alakomiteoita koskevat tiedonannot toimitetaan asianomaisen alakomitean ja julkishallintotyöryhmän sihteereille.
            Kokoukset
            Alakomiteat ja julkishallintotyöryhmä kokoontuvat tilanteen niin vaatiessa ja molempien osapuolten suostumuksella. Alakomitean tai julkishallintotyöryhmän kokoukset pidetään osapuolten yhteisesti sopimana ajankohtana niiden sopimassa paikassa.
            Alakomiteat ja julkishallintotyöryhmä voivat molempien osapuolten suostumuksella kutsua kokouksiinsa asiantuntijoita antamaan tarvittavia erityistietoja.
            Esityslista ja tausta-asiakirjat
            Puheenjohtaja ja sihteerit laativat kunkin kokouksen esityslistaehdotuksen viimeistään 30 työpäivää ennen kokouksen alkua.
            Esityslistaehdotus sisältää asiat, joiden esityslistalle ottamista koskeva pyyntö on toimitettu sihteereille viimeistään 35 työpäivää ennen kokouksen alkua.
            Sen jälkeen, kun kokouksen esityslistaehdotuksesta on päästy sopimukseen, ja viimeistään 10 työpäivää ennen kokousta Bosnia ja Hertsegovinasta oleva sihteeri toimittaa Euroopan komissiosta olevalle sihteerille tarvittavat asiakirjat esityslistaehdotuksessa olevista asioista.
            Jos 3 kohdassa mainittua määräaikaa ei noudateta, kokous peruutetaan ilman eri toimenpiteitä.
            Käsiteltävät asiat
            Alakomiteoissa käsitellään vakautus- ja assosiaatiosopimuksen eri aloihin liittyviä kysymyksiä monialaisessa alakomitearakenteessa esitetyn mukaisesti. Edistymistä lainsäädännön lähentämisessä, täytäntöönpanossa ja soveltamisessa arvioidaan kaikkien käsiteltävien asioiden yhteydessä. Alakomiteat tarkastelevat omilla aloillaan mahdollisesti ilmeneviä ongelmia ja ehdottavat toimia niiden ratkaisemiseksi.
            Alakomiteat toimivat myös foorumeina, joilla unionin säännöstöä selvennetään edelleen, sekä arvioivat Bosnia ja Hertsegovinan edistymistä unionin säännöstöön mukautumisessa sopimuksessa annettujen sitoumusten mukaisesti.
            Julkishallintotyöryhmässä keskustellaan julkishallinnon uudistamiseen liittyvistä kysymyksistä ja tehdään toimenpide-ehdotuksia.
            Pöytäkirja
            Jokaisen kokouksen päätteeksi laaditaan ja hyväksytään pöytäkirja. Alakomitean tai julkishallintotyöryhmän sihteeri toimittaa pöytäkirjasta jäljennöksen komitean sihteerille.
            Julkisuus
            Ellei toisin päätetä, alakomiteoiden ja julkishallintotyöryhmän kokoukset eivät ole julkisia.


title: Neuvoston päätös (YUTP) 2015/2118, annettu 23 päivänä marraskuuta 2015, Etelä-Kaukasiaan ja Georgian kriisiä varten nimitetyn Euroopan unionin erityisedustajan toimeksiannon jatkamisesta

text:
               24.11.2015

               FI

               Euroopan unionin virallinen lehti

               L 306/26

         NEUVOSTON PÄÄTÖS (YUTP) 2015/2118,
   annettu 23 päivänä marraskuuta 2015,
   Etelä-Kaukasiaan ja Georgian kriisiä varten nimitetyn Euroopan unionin erityisedustajan toimeksiannon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 33 artiklan ja 31 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 8 päivänä heinäkuuta 2014 päätöksen 2014/438/YUTP (1), jolla Herbert SALBER nimitettiin Euroopan unionin erityisedustajaksi, jäljempänä ’erityisedustaja’, Etelä-Kaukasiaan ja Georgian kriisiä varten. Erityisedustajan toimeksianto päättyy 31 päivänä lokakuuta 2015.

               (2)

               Erityisedustajan toimeksiantoa olisi jatkettava 16 kuukaudella.

               (3)

               Euroopan unionin erityisedustaja toteuttaa toimeksiantonsa olosuhteissa, jotka voivat huonontua ja jotka saattavat haitata perussopimuksen 21 artiklassa määriteltyjen unionin ulkoisen toiminnan tavoitteiden saavuttamista,

         ON HYVÄKSYNYT TÄMÄN PÄÄTÖKSEN:
   1 artikla
   Euroopan unionin erityisedustaja
   Jatketaan Herbert SALBER in toimeksiantoa Etelä-Kaukasiaan ja Georgian kriisiä varten nimitettynä erityisedustajana 28 päivään helmikuuta 2017 asti. Neuvosto voi poliittisten ja turvallisuusasioiden komitean (PTK) arvion perusteella ja unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksesta päättää, että erityisedustajan toimeksianto päätetään aikaisemmin.
   2 artikla
   Poliittiset tavoitteet
   Erityisedustajan toimeksiannon perustana ovat Etelä-Kaukasiaa koskevat unionin politiikan tavoitteet, mukaan lukien ne tavoitteet, jotka on vahvistettu Brysselissä 1 päivänä syyskuuta 2008 pidetyn Eurooppa-neuvoston ylimääräisen kokouksen päätelmissä sekä 15 päivänä syyskuuta 2008 ja 27 päivänä helmikuuta 2012 annetuissa neuvoston päätelmissä. Näihin tavoitteisiin kuuluvat:

               a)

               olemassa olevien järjestelmien, Euroopan turvallisuus- ja yhteistyöjärjestö (ETYJ) sekä sen asettama Minskin ryhmä mukaan lukien, mukaisesti konfliktien estäminen alueella, osallistuminen alueen konfliktien, muun muassa Georgian kriisin ja Vuoristo-Karabahin konfliktin, rauhanomaiseen ratkaisuun edistämällä pakolaisten ja kotimaassaan siirtymään joutuneiden henkilöiden paluuta ja muilla asianmukaisilla keinoilla, sekä tällaisen ratkaisun täytäntöönpanon tukeminen kansainvälisen oikeuden periaatteiden mukaisesti;

               b)

               rakentavien suhteiden ylläpitäminen alueen keskeisiin toimijoihin;

               c)

               Armenian, Azerbaidžanin ja Georgian sekä tarvittaessa niiden naapurimaiden välisen läheisemmän yhteistyön rohkaiseminen ja tukeminen;

               d)

               unionin tehokkuuden ja näkyvyyden lisääminen alueella.

         3 artikla
   Toimeksianto
   Näiden poliittisten tavoitteiden saavuttamiseksi erityisedustajan toimeksiantona on:

               a)

               kehittää yhteyksiä alueen hallituksiin, parlamentteihin, muihin keskeisiin poliittisiin toimijoihin, oikeuslaitokseen ja kansalaisyhteiskuntaan;

               b)

               rohkaista alueen maita yhteistyöhön yhteistä etua koskevissa alueellisissa kysymyksissä, joita ovat muun ohessa yhteiset turvallisuusuhat sekä terrorismin, laittoman kaupan ja järjestäytyneen rikollisuuden torjunta;

               c)

               osallistua konfliktien rauhanomaiseen ratkaisuun kansainvälisen oikeuden periaatteiden mukaisesti ja helpottaa tällaisen ratkaisun täytäntöönpanoa tiiviissä yhteistyössä Yhdistyneiden kansakuntien sekä Etyjin ja sen asettaman Minskin ryhmän kanssa;

               d)

               Georgian kriisin osalta:

                           i)

                           olla mukana valmistelemassa 12 päivänä elokuuta 2008 tehdyn sopimuksen 6 kohdan nojalla järjestettäviä kansainvälisiä neuvotteluja (’Geneven kansainväliset neuvottelut’) sekä sen 8 päivänä syyskuuta 2008 sovittuja täytäntöönpanotoimenpiteitä, jotka koskevat muun muassa alueen turvallisuuteen ja vakauteen liittyviä yksityiskohtia, kysymystä pakolaisista ja kotimaassaan siirtymään joutuneista henkilöistä kansainvälisesti tunnustettujen periaatteiden nojalla sekä muita osapuolten yhdessä päättämiä aiheita,

                           ii)

                           osallistua unionin kannan määrittämiseen ja esittää kyseinen kanta erityisedustajan tasolla i alakohdassa tarkoitetuissa neuvotteluissa, ja

                           iii)

                           helpottaa 12 päivänä elokuuta 2008 tehdyn sopimuksen ja sen 8 päivänä syyskuuta 2008 sovittujen täytäntöönpanotoimien täytäntöönpanoa;

               e)

               helpottaa luottamusta lisäävien toimenpiteiden kehittämistä ja täytäntöönpanoa jäsenvaltioiden asiantuntemuksen kanssa, kun sellaista on saatavilla ja kun se on tarkoituksenmukaista, yhteen sovittaen;

               f)

               avustaa tarvittaessa konfliktin mahdollisen ratkaisun täytäntöönpanoon liittyvien unionin toimien valmistelussa;

               g)

               vahvistaa unionin vuoropuhelua alueen keskeisten toimijoiden kanssa;

               h)

               avustaa unionia Etelä-Kaukasiaa koskevan kokonaisvaltaisen politiikan kehittämisessä edelleen;

               i)

               tässä artiklassa säädettyjen toimien puitteissa vaikuttaa osaltaan unionin ihmisoikeuspolitiikan ja ihmisoikeuksia koskevien unionin suuntaviivojen täytäntöönpanoon erityisesti konfliktialueilla olevien lasten ja naisten osalta etenkin seuraamalla ja käsittelemällä tähän liittyviä tapahtumia.

         4 artikla
   Toimeksiannon toteuttaminen
   1.   Erityisedustaja vastaa toimeksiannon toteuttamisesta korkean edustajan alaisuudessa.
   2.   PTK ylläpitää erityisiä suhteita erityisedustajaan ja toimii tämän ensisijaisena yhteyspisteenä neuvostoon. PTK huolehtii erityisedustajan strategisesta ja poliittisesta ohjauksesta tämän toimeksiannon puitteissa sanotun kuitenkaan rajoittamatta korkean edustajan toimivaltaa.
   3.   Erityisedustaja sovittaa toimensa tiiviisti yhteen Euroopan ulkosuhdehallinnon ja sen asiaankuuluvien yksiköiden kanssa.
   5 artikla
   Rahoitus
   1.   Erityisedustajan toimeksiantoon liittyviin menoihin tarkoitettu rahoitusohje on 1 päivänä marraskuuta 2015 alkavana ja 28 päivänä helmikuuta 2017 päättyvänä kautena 2 800 000 euroa.
   2.   Menoja hallinnoidaan unionin yleiseen talousarvioon sovellettavien menettelyjen ja sääntöjen mukaisesti.
   3.   Erityisedustajan ja komission välillä tehdään sopimus menojen hallinnoinnista. Erityisedustaja on tilivelvollinen komissiolle kaikista menoista.
   6 artikla
   Avustajaryhmän perustaminen ja kokoonpano
   1.   Erityisedustaja vastaa toimeksiantonsa ja siihen varattujen käytettävissä olevien taloudellisten resurssien asettamissa rajoissa avustajaryhmän perustamisesta. Avustajaryhmällä on oltava asiantuntemusta toimeksiantoon kuuluvista poliittisista erityiskysymyksistä. Erityisedustajan on viipymättä ilmoitettava neuvostolle ja komissiolle avustajaryhmän kulloinenkin kokoonpano.
   2.   Jäsenvaltiot, unionin toimielimet ja Euroopan ulkosuhdehallinto voivat esittää, että henkilöstöä lähetetään työskentelemään erityisedustajan avustajina. Tällaisen lähetetyn henkilöstön palkat maksaa asianomainen jäsenvaltio, asianomainen unionin toimielin tai Euroopan ulkosuhdehallinto. Myös jäsenvaltioiden unionin toimielimiin tai Euroopan ulkosuhdehallintoon lähettämiä asiantuntijoita voidaan asettaa työskentelemään erityisedustajan kanssa. Sopimussuhteisen kansainvälisen henkilöstön on oltava jäsenvaltioiden kansalaisia.
   3.   Kaikki lähetetyt työntekijät pysyvät hallinnollisesti asianomaisen lähettävän jäsenvaltion, lähettävän unionin toimielimen tai Euroopan ulkosuhdehallinnon alaisina, ja he suorittavat tehtävänsä ja toimivat erityisedustajan toimeksiannon toteuttamista edistävällä tavalla.
   4.   Erityisedustajan henkilöstö sijoitetaan asiaankuuluvien Euroopan ulkosuhdehallinnon yksikköjen tai unionin edustustojen tiloihin, jotta varmistetaan yhtenäisyys ja johdonmukaisuus niiden vastaavan toiminnan kanssa.
   7 artikla
   Erityisedustajan ja hänen henkilöstönsä erioikeudet ja vapaudet
   Erityisedustajan ja hänen henkilöstönsä hoitaman tehtävän loppuun saattamisen ja sujuvan suorittamisen edellyttämät erioikeudet, vapaudet ja muut takuut sovitaan tilanteen mukaan yhdessä vastaanottajamaiden kanssa. Jäsenvaltiot ja Euroopan ulkosuhdehallinto antavat tätä varten kaiken tarvittavan tuen.
   8 artikla
   EU:n turvallisuusluokiteltujen tietojen turvaaminen
   Erityisedustajan ja erityisedustajan avustajaryhmän on noudatettava neuvoston päätöksessä 2013/488/EU (2) vahvistettuja turvallisuutta koskevia periaatteita ja vähimmäisvaatimuksia.
   9 artikla
   Tiedonsaanti ja logistiikkatuki
   1.   Jäsenvaltiot, komissio ja neuvoston pääsihteeristö varmistavat, että erityisedustaja saa käyttöönsä kaikki olennaiset tiedot.
   2.   Unionin edustustot alueella ja/tai jäsenvaltiot antavat tarvittaessa logistiikkatukea alueella.
   10 artikla
   Turvallisuus
   Erityisedustaja toteuttaa perussopimuksen V osaston nojalla unionin ulkopuolisiin operaatioihin lähetetyn henkilöstön turvallisuutta koskevan unionin politiikan mukaisesti kaikki kohtuudella toteutettavissa olevat toimenpiteet toimeksiantonsa ja vastuualueen turvallisuustilanteen mukaisesti suoraan hänen alaisuudessaan olevan koko henkilöstön turvallisuuden edistämiseksi, erityisesti:

               a)

               laatimalla Euroopan ulkosuhdehallinnon ohjeisiin perustuvan operaatiokohtaisen turvallisuussuunnitelman, joka käsittää henkilöstön turvalliseen siirtymiseen vastuualueelle ja sen sisällä sekä turvallisuutta vaarantavien tilanteiden hallintaan sovellettavat operaatiokohtaiset fyysiset, organisatoriset ja menettelyä koskevat turvallisuustoimenpiteet, sekä valmiussuunnitelman ja operaation evakuointisuunnitelman;

               b)

               varmistamalla, että unionin ulkopuolelle lähetetyllä koko henkilöstöllä on vastuualueen olosuhteiden edellyttämä korkean riskin kattava vakuutusturva;

               c)

               varmistamalla, että kaikille unionin ulkopuolelle lähetetyille erityisedustajan avustajaryhmän jäsenille, myös paikalta palvelukseen otetulle henkilöstölle, annetaan joko ennen vastuualueelle saapumista tai heti saapumisen yhteydessä Euroopan ulkosuhdehallinnon vastuualueelle antamaan riskiluokitukseen perustuva asianmukainen turvallisuuskoulutus;

               d)

               varmistamalla, että kaikki säännöllisten turvallisuusarviointien pohjalta annetut suositukset pannaan täytäntöön, ja antamalla edistymistä koskevan kertomuksen ja toimeksiannon toteuttamista koskevan selvityksen yhteydessä neuvostolle, korkealle edustajalle ja komissiolle kirjallisia raportteja suositusten täytäntöönpanosta ja muista turvallisuusasioista.

         11 artikla
   Raportointi
   Erityisedustaja raportoi säännöllisin väliajoin suullisesti ja kirjallisesti korkealle edustajalle sekä PTK:lle. Erityisedustaja raportoi tarvittaessa myös neuvoston työryhmille. Säännöllisesti toimitettavat raportit jaetaan COREU-verkoston kautta. Erityisedustaja voi antaa raportteja ulkoasiainneuvostolle. Perussopimuksen 36 artiklan mukaisesti erityisedustaja voi osallistua tietojen antamiseen Euroopan parlamentille.
   12 artikla
   Koordinointi
   1.   Erityisedustaja edistää unionin toimien yhtenäisyyttä, johdonmukaisuutta ja tehokkuutta ja auttaa varmistamaan, että kaikkia unionin välineitä ja jäsenvaltioiden toimia käytetään johdonmukaisella tavalla unionin poliittisten tavoitteiden saavuttamiseksi. Erityisedustajan toimet sovitetaan yhteen komission toimien kanssa. Erityisedustaja tiedottaa säännöllisesti toiminnastaan jäsenvaltioiden ja unionin edustustoille.
   2.   Paikan päällä on pidettävä yllä läheisiä suhteita unionin ja jäsenvaltioiden edustustojen päälliköihin, jotka pyrkivät kaikin tavoin avustamaan erityisedustajaa toimeksiannon toteuttamisessa. Erityisedustaja antaa Georgiassa toteutettavan Euroopan unionin tarkkailuoperaation (EUMM Georgia) johtajalle paikallista poliittista ohjausta toimien tiiviissä yhteistyössä unionin Georgian edustuston päällikön kanssa. Erityisedustaja ja EUMM Georgian siviilioperaatioiden komentaja kuulevat tarvittaessa toisiaan. Erityisedustajan on myös pidettävä yhteyttä muihin paikan päällä oleviin kansainvälisiin ja alueellisiin toimijoihin.
   13 artikla
   Avustaminen vaatimusten osalta
   Erityisedustaja ja erityisedustajan henkilöstö auttavat tuomaan esiin seikkoja edellisten Euroopan unionin Etelä-Kaukasiaan ja Georgian kriisiä varten nimittämien erityisedustajien toimeksiannoista johtuviin vaateisiin ja velvoitteisiin vastaamiseksi sekä tarjoavat tätä varten hallinnollista apua ja pääsyn asiaa koskeviin tiedostoihin.
   14 artikla
   Uudelleentarkastelu
   Tämän päätöksen täytäntöönpanoa ja sen johdonmukaisuutta unionin alueella toteuttamien muiden toimien kanssa tarkastellaan säännöllisesti uudelleen. Erityisedustaja antaa korkealle edustajalle, neuvostolle ja komissiolle toimeksiannossa saavutettua edistymistä koskevan kertomuksen kesäkuun 2016 loppuun mennessä ja kattavan kertomuksen toimeksiannon toteuttamisesta marraskuun 2016 loppuun mennessä.
   15 artikla
   Voimaantulo
   Tämä päätös tulee voimaan päivänä, jona se hyväksytään.
   Sitä sovelletaan 1 päivästä marraskuuta 2015.

      Tehty Brysselissä 23 päivänä marraskuuta 2015.

            Neuvoston puolesta

            Puheenjohtaja

         C. MEISCH

      (1)  Neuvoston päätös 2014/438/YUTP, annettu 8 päivänä heinäkuuta 2014, Etelä-Kaukasiaan ja Georgian kriisiä varten nimitetyn Euroopan unionin erityisedustajan toimeksiannon muuttamisesta ja jatkamisesta (EUVL L 200, 9.7.2014, s. 11).

      (2)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).


title: 2010/404/YUTP: Neuvoston päätös 2010/404/YUTP, annettu 14 päivänä kesäkuuta 2010 , turvallisuusluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja Liechtensteinin ruhtinaskunnan välisen sopimuksen allekirjoittamisesta ja tekemisestä

text:
               21.7.2010

               FI

               Euroopan unionin virallinen lehti

               L 187/1

         NEUVOSTON PÄÄTÖS 2010/404/YUTP,
   annettu 14 päivänä kesäkuuta 2010,
   turvallisuusluokiteltujen tietojen vaihtoon sovellettavia turvallisuusmenettelyjä koskevan Euroopan unionin ja Liechtensteinin ruhtinaskunnan välisen sopimuksen allekirjoittamisesta ja tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan sekä Euroopan unionin toiminnasta tehdyn sopimuksen ja erityisesti sen 218 artiklan 6 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto päätti istunnossaan 9 päivänä kesäkuuta 2008 valtuuttaa puheenjohtajavaltion aloittamaan Euroopan unionista tehdyn sopimuksen aiemman 24 artiklan mukaiset neuvottelut Liechtensteinin ruhtinaskunnan kanssa tietoturvallisuutta koskevan sopimuksen tekemiseksi.

               (2)

               Saatuaan nämä valtuudet puheenjohtajavaltio on neuvotellut Liechtensteinin ruhtinaskunnan kanssa sopimuksen turvallisuusluokiteltujen tietojen vaihtoon sovellettavista turvallisuusmenettelyistä.

               (3)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään Euroopan unionin puolesta turvallisuusluokiteltujen tietojen vaihtoon sovellettavia turvallisuusmenettelyjä koskeva Euroopan unionin ja Liechtensteinin ruhtinaskunnan välinen sopimus.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus Euroopan unionia sitovasti.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 14 päivänä kesäkuuta 2010.

            Neuvoston puolesta

            Puheenjohtaja

         C. ASHTON

    ---documentbreak---

               21.7.2010

               FI

               Euroopan unionin virallinen lehti

               L 187/2

         KÄÄNNÖS
   Turvallisuusluokiteltujen tietojen vaihtoon sovellettavia turvallisuusmenettelyjä koskeva Euroopan unionin ja Liechtensteinin ruhtinaskunnan välinen
   SOPIMUS
   EUROOPAN UNIONI, jäljempänä ’EU’, ja
   LIECHTENSTEININ RUHTINASKUNTA, jäljempänä ’Liechtenstein’,
   jäljempänä ’osapuolet’, jotka
   OTTAVAT HUOMIOON, että osapuolten yhteisenä tavoitteena on parantaa kaikin tavoin omaa turvallisuuttaan ja huolehtia kansalaistensa korkeatasoisesta suojasta turvallisuuteen perustuvalla alueella,
   OTTAVAT HUOMIOON, että osapuolet ovat yhtä mieltä siitä, että niiden välistä neuvonpitoa ja yhteistyötä olisi kehitettävä yhteistä etua koskevissa turvallisuuskysymyksissä,
   OTTAVAT HUOMIOON, että tämän vuoksi on olemassa jatkuva tarve vaihtaa turvallisuusluokiteltuja tietoja osapuolten välillä,
   TUNNUSTAVAT, että täysipainoinen ja tehokas neuvonpito ja yhteistyö voivat edellyttää EU:n ja Liechtensteinin turvallisuusluokiteltujen tietojen ja aineiston saamista käyttöön sekä turvallisuusluokiteltujen tietojen ja niihin liittyvän aineiston vaihtoa osapuolten kesken,
   OVAT TIETOISIA siitä, että turvallisuusluokiteltujen tietojen ja niihin liittyvän aineiston käyttöön saaminen ja vaihto edellyttävät asianmukaisia turvatoimia,
   OVAT SOPINEET SEURAAVAA:
   1 artikla
   Kummankin osapuolen turvallisuuden kaikinpuolista parantamista koskevien tavoitteiden saavuttamiseksi tätä Liechtensteinin ruhtinaskunnan ja Euroopan unionin välistä sopimusta turvallisuusluokiteltujen tietojen vaihtoon sovellettavista turvallisuusmenettelyistä, jäljempänä ’sopimus’, sovelletaan missä tahansa muodossa oleviin turvallisuusluokiteltuihin tietoihin tai aineistoon, joita osapuolet joko toimittavat toisilleen tai vaihtavat keskenään.
   2 artikla
   Tässä sopimuksessa turvallisuusluokitelluilla tiedoilla tarkoitetaan tietoja (jotka voidaan välittää missä tahansa muodossa) ja aineistoa, jotka on suojattava luvatonta ilmaisemista vastaan ja joille jompikumpi osapuoli on antanut tätä tarkoittavan turvallisuusluokituksen.
   3 artikla
   Tätä sopimusta sovelletaan seuraaviin EU:n toimielimiin ja tahoihin: Eurooppa-neuvosto, Euroopan unionin neuvosto (jäljempänä ’neuvosto’), neuvoston pääsihteeristö, unionin ulkoasioiden ja turvallisuuspolitiikan korkea edustaja, Euroopan ulkosuhdehallinto sekä Euroopan komissio. Tässä sopimuksessa näistä toimielimistä ja tahoista käytetään nimitystä ’EU’.
   4 artikla
   Kumpikin osapuoli

               a)

               suojaa ja turvaa toisen osapuolen tämän sopimuksen nojalla toimittamat tai vaihtamat turvallisuusluokitellut tiedot;

               b)

               varmistaa, että tämän sopimuksen nojalla toimitetut tai vaihdetut turvallisuusluokitellut tiedot säilyttävät sen turvallisuusluokitusmerkinnän, jonka luovuttava osapuoli on niille antanut. Vastaanottava osapuoli suojaa ja turvaa turvallisuusluokitellut tiedot 11 artiklan mukaisesti luotavissa turvallisuusjärjestelyissä kuvatulla tavalla omien turvallisuussääntöjensä niiden määräysten mukaisesti, jotka koskevat tietoja tai aineistoa, joilla on vastaava turvallisuusluokitus;

               c)

               käyttää tällaisia turvallisuusluokiteltuja tietoja ainoastaan tietojen luovuttajan määrittelemiin tarkoituksiin tai niihin tarkoituksiin, joita varten tiedot on toimitettu tai vaihdettu;

               d)

               sitoutuu siihen, ettei se ilman luovuttavan osapuolen kirjallista etukäteissuostumusta ilmaise tällaisia turvaluokiteltuja tietoja kolmansille osapuolille eikä sellaiselle EU:n toimielimelle tai taholle, jota ei ole tarkoitettu 3 artiklassa;

               e)

               kieltää pääsyn tällaisiin turvallisuusluokiteltuihin tietoihin yksittäisiltä henkilöiltä, ellei heillä ole tehtävien mukaista valtuutusta ja ellei heistä ole tehty asianmukaista turvallisuusselvitystä.

         5 artikla
   1.   Toinen osapuoli (’luovuttava osapuoli’) voi ilmaista tai luovuttaa turvallisuusluokiteltuja tietoja toiselle osapuolelle (’vastaanottava osapuoli’) ”toimittaja valvoo” -periaatteen (originator control) mukaisesti.
   2.   Vastaanottava osapuoli tekee luovuttavan osapuolen kirjallisella suostumuksella päätöksen turvallisuusluokiteltujen tietojen ilmaisemisesta tai luovuttamisesta muille kuin tämän sopimuksen osapuolille luovuttavan osapuolen turvallisuussäännöissä määritellyn ”toimittaja valvoo” -periaatteen (originator control) mukaisesti.
   3.   Edellä olevaa 1 ja 2 kohtaa sovellettaessa tietojen automaattinen luovuttaminen on mahdollista ainoastaan, jos osapuolet sopivat menettelyistä tiettyjen sellaisten tietojen osalta, jotka ovat olennaisia niiden operatiivisten vaatimusten kannalta.
   6 artikla
   Kumpikin osapuoli sekä tämän sopimuksen 3 artiklassa tarkoitetut toimielimet ja tahot varmistavat, että niillä on käytössä turvallisuusjärjestelmä ja turvatoimia, jotka perustuvat niiden lainsäädännössä tai säännöissä määrättyihin perusperiaatteisiin ja turvallisuutta koskeviin vähimmäisvaatimuksiin ja jotka otetaan huomioon 11 artiklan mukaisesti luotavissa järjestelyissä, jotta varmistetaan, että tämän sopimuksen nojalla toimitettaviin tai vaihdettaviin turvallisuusluokiteltuihin tietoihin sovelletaan samantasoista suojaa.
   7 artikla
   1.   Osapuolet varmistavat, että kaikille sellaisille henkilöille, joiden on virkatehtäviensä hoitamiseksi saatava käyttöönsä tämän sopimuksen nojalla toimitettuja tai vaihdettuja turvallisuusluokiteltuja tietoja tai joilla voi tehtävänsä tai asemansa perusteella olla oikeus saada kyseisiä tietoja käyttöönsä, tehdään asianmukainen turvallisuusselvitys ennen kuin heille annetaan pääsy turvallisuusluokiteltuihin tietoihin.
   2.   Turvallisuusselvitystä koskevien menettelyjen tarkoituksena on selvittää, voidaanko henkilölle antaa oikeus saada turvallisuusluokiteltuja tietoja käyttöönsä hänen lojaaliutensa, rehellisyytensä ja luotettavuutensa huomioon ottaen.
   8 artikla
   Osapuolet antavat toisilleen apua tämän sopimuksen nojalla toimitettavien tai vaihdettavien turvallisuusluokiteltujen tietojen turvaamista sekä yhteisiä turvallisuusetuja koskevissa asioissa. Turvallisuusjärjestelyjen tehokkuuden arvioimiseksi 11 artiklassa tarkoitetut viranomaiset kuulevat toisiaan turvallisuutta koskevissa kysymyksissä ja suorittavat vastavuoroisesti turvatarkastuksia kyseisessä artiklassa määriteltyjen vastuualueidensa puitteissa.
   9 artikla
   1.   Tätä sopimusta sovellettaessa

               a)

               EU:n osalta kaikki kirjeenvaihto lähetetään neuvoston ylikirjaajan (Chief Registry Officer) kautta ja toimitetaan hänen toimestaan edelleen jäsenvaltioille ja 3 artiklassa tarkoitetuille toimielimille tai tahoille, jollei 2 kohdasta muuta johdu.

               b)

               Liechtensteinin osalta kaikki kirjeenvaihto lähetetään Liechtensteinin sisäasiainministeriön ylikirjaajalle (Chief Registry Officer) ja toimitetaan tarvittaessa edelleen Liechtensteinin EU:n edustuston välityksellä.

         2.   Toisen osapuolen kirjeenvaihto, joka vain tietyillä kyseisen osapuolen toimivaltaisilla virkamiehillä, elimillä tai yksiköillä on oikeus saada käyttöönsä, voidaan operatiivisista syistä poikkeuksellisesti osoittaa ainoastaan tietyille toisen osapuolen toimivaltaisille virkamiehille, elimille tai yksiköille, jotka on erikseen nimetty vastaanottajiksi, ja antaa vain näiden yksinomaiseen käyttöön näiden toimivaltuudet huomioon ottaen ja tiedonsaantitarpeen periaatteen mukaisesti. EU:n osalta tällainen kirjeenvaihto toimitetaan tilanteen mukaan neuvoston ylikirjaajan, Euroopan komission ylikirjaajan tai Euroopan ulkosuhdehallinnon ylikirjaajan kautta. Liechtensteinin osalta tällainen kirjeenvaihto toimitetaan Liechtensteinin unionin edustuston kautta.
   10 artikla
   Liechtensteinin sisäasiainministeri, neuvoston pääsihteeri ja turvallisuusasioista vastaava Euroopan komission jäsen valvovat tämän sopimuksen täytäntöönpanoa.
   11 artikla
   1.   Tämän sopimuksen täytäntöön panemiseksi 2, 3 ja 4 kohdassa nimetyt kolme viranomaista sopivat turvallisuusjärjestelyistä tämän sopimuksen mukaista turvallisuusluokiteltujen tietojen vastavuoroista suojelua koskevien normien vahvistamiseksi.
   2.   Liechtensteinin sisäasiainministeriö laatii turvallisuusjärjestelyt Liechtensteinille tämän sopimuksen nojalla toimitettavien turvallisuusluokiteltujen tietojen suojaamiseksi ja turvaamiseksi.
   3.   Neuvoston pääsihteeristön turvallisuusyksikkö laatii neuvoston pääsihteerin johdolla ja puolesta sekä neuvoston nimissä ja alaisuudessa turvallisuusjärjestelyt tämän sopimuksen nojalla EU:lle toimitettavien turvallisuusluokiteltujen tietojen suojaamiseksi ja turvaamiseksi.
   4.   Euroopan komission turvallisuustoimisto, joka toimii turvallisuusasioista vastaavan Euroopan komission jäsenen alaisuudessa, laatii turvallisuusjärjestelyt tämän sopimuksen nojalla toimitettavien tai vaihdettavien turvallisuusluokiteltujen tietojen suojaamiseksi Euroopan komissiossa ja sen tiloissa.
   5.   EU:n osalta 1 kohdassa mainitut turvallisuusjärjestelyt hyväksyy neuvoston turvallisuuskomitea.
   12 artikla
   Edellä 11 artiklassa tarkoitetut viranomaiset vahvistavat menettelyt, joita noudatetaan, jos käy ilmi, että tämän sopimuksen mukaisesti toimitettuja tai vaihdettuja turvallisuusluokiteltuja tietoja on todistettavasti vaarannettu tai että on syytä epäillä näin tapahtuneen.
   13 artikla
   Kumpikin osapuoli vastaa omista tämän sopimuksen täytäntöönpanosta aiheutuvista kustannuksistaan.
   14 artikla
   Ennen kuin osapuolet toimittavat tai vaihtavat turvallisuusluokiteltuja tietoja tämän sopimuksen nojalla, 11 artiklassa tarkoitettujen asiasta vastaavien turvallisuusviranomaisten on oltava yhtä mieltä siitä, että vastaanottava osapuoli kykenee suojaamaan ja turvaamaan tiedot tavalla, joka on kyseisen artiklan nojalla luotavien järjestelyjen mukainen.
   15 artikla
   Tämä sopimus ei estä osapuolia tekemästä muita turvallisuusluokiteltujen tietojen toimittamista tai vaihtoa koskevia sopimuksia edellyttäen, että ne eivät ole ristiriidassa tämän sopimuksen määräysten kanssa.
   16 artikla
   Kaikki tämän sopimuksen tulkintaa tai soveltamista koskevat mahdolliset riidat Liechtensteinin ja EU:n välillä ratkaistaan osapuolten välisin neuvotteluin.
   17 artikla
   1.   Tämä sopimus tulee voimaan sen kuukauden ensimmäisenä päivänä, joka seuraa osapuolten toisilleen antamaa ilmoitusta siitä, että ne ovat saattaneet päätökseen tätä varten tarvittavat sisäiset menettelyt.
   2.   Kumpikin osapuoli ilmoittaa toiselle osapuolelle kaikista mahdollisista lainsäädäntöään ja sääntöjään koskevista muutoksista, jotka voisivat vaikuttaa tässä sopimuksessa tarkoitettuun turvallisuusluokiteltujen tietojen suojaan.
   3.   Tätä sopimusta voidaan jommankumman osapuolen pyynnöstä tarkastella uudelleen mahdollisten muutosten harkitsemiseksi.
   4.   Tämän sopimuksen muutokset on tehtävä kirjallisesti osapuolten yhteisellä sopimuksella. Sopimus tulee voimaan sen jälkeen, kun osapuolet ovat toimittaneet toisilleen 1 kohdan mukaiset ilmoitukset.
   18 artikla
   Osapuoli voi irtisanoa tämän sopimuksen ilmoittamalla siitä kirjallisesti toiselle osapuolelle. Irtisanominen tulee voimaan kuuden kuukauden kuluttua siitä, kun toinen osapuoli on ottanut ilmoituksen vastaan, mutta se ei vaikuta niihin velvoitteisiin, joihin osapuolet jo ovat tämän sopimuksen mukaisesti sitoutuneet. Erityisesti kaikki turvallisuusluokitellut tiedot, jotka on toimitettu tai vaihdettu tämän sopimuksen nojalla, on edelleen suojattava tämän sopimuksen määräysten mukaisesti.
   Tämän vakuudeksi alla mainitut täysivaltaiset edustajat ovat allekirjoittaneet tämän sopimuksen.

      Tehty Brysselissä kuudentena päivänä heinäkuuta vuonna kaksituhattakymmenen kahtena englanninkielisenä kappaleena.

            Liechtensteinin ruhtinaskunnan puolesta

            Euroopan unionin puolesta


title: Komission päätös, annettu 22 päivänä elokuuta 2017, REFIT-foorumin sidosryhmien edustajien ryhmän kahden jäsenen korvaamisesta

text:
               25.8.2017

               FI

               Euroopan unionin virallinen lehti

               C 281/3

         KOMISSION PÄÄTÖS,
   annettu 22 päivänä elokuuta 2017,
   REFIT-foorumin sidosryhmien edustajien ryhmän kahden jäsenen korvaamisesta
   (2017/C 281/03)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon REFIT-foorumin perustamisesta 19 päivänä toukokuuta 2015 annetun komission päätöksen C(2015) 3261 ja erityisesti sen 4 artiklan,
   sekä katsoo seuraavaa:

               (1)

               REFIT-foorumin perustamisesta annetun komission päätöksen C(2015) 3261 final 4 artiklan mukaan foorumiin kuuluu hallitusten edustajien ryhmä ja sidosryhmien edustajien ryhmä. Sidosryhmien edustajien ryhmään kuuluu enintään 20 asiantuntijaa, joista kaksi edustaa Euroopan talous- ja sosiaalikomiteaa ja alueiden komiteaa ja joista loput edustavat talouselämää, muun muassa pk-yrityksiä, sekä työmarkkinaosapuolia ja kansalaisjärjestöjä, ja joilla on välitöntä kokemusta unionin lainsäädännön soveltamisesta. Sidosryhmien edustajien ryhmän asiantuntijat nimitetään yksityishenkilöinä tai edustamaan useamman sidosryhmän yhteistä etua.

               (2)

               Päätöksen 4 artiklan 4 kohdan mukaan komissio nimittää sidosryhmien edustajien ryhmän jäsenet komission ensimmäisen varapuheenjohtajan ehdotuksesta. Jäsenet valitaan hakijoista, joilla on välitöntä kokemusta unionin lainsäädännön soveltamisesta ja jotka ovat vastanneet hakuilmoitukseen. Nimityksillä pyritään varmistamaan eri toimialojen, etujen, unionin alueiden ja sukupuolten mahdollisimman tasapainoinen edustus. Päätöksen 4 artiklan 5 kohdan mukaan jäsenten toimikausi päättyy 31 päivänä lokakuuta 2019. Päätöksen 4 artiklan 6 kohdan mukaan ryhmästä eroavien jäsenten tilalle voidaan nimittää toinen henkilö toimikauden jäljellä olevaksi ajaksi.

               (3)

               Jäsenten nimittämisestä REFIT-foorumin sidosryhmien edustajien ryhmään 16 päivänä joulukuuta 2015 annetussa komission päätöksessä C(2015) 9063 final säädetään, että jos sidosryhmien edustajien ryhmän jonkun jäsenen jäsenyys lakkaa kesken foorumin toimikauden, komission ensimmäinen varapuheenjohtaja voi nimetä hänelle sijaisen niiden ehdokkaiden luettelosta, jotka ovat vastanneet pyyntöön ilmaista kiinnostuksensa ryhtyä sidosryhmien edustajien ryhmän jäseneksi.

               (4)

               Sen jälkeen kun Jean Naslin erosi sidosryhmien edustajien ryhmästä 5 päivänä huhtikuuta 2017 ja Magda Stoczkiewicz 8 päivänä kesäkuuta 2017, komission ensimmäinen varapuheenjohtaja nimesi heidän sijaansa ryhmän jäseniksi Jan Oravecin ja Cécile Toubeaun jäljellä olevan toimikauden ajaksi,

         ON PÄÄTTÄNYT SEURAAVAA:
   Ainoa artikla
   Nimitetään Jan Oravec ja Cécile Toubeau REFIT-foorumin sidosryhmien edustajien ryhmän jäseniksi 31 päivään lokakuuta 2019 asti.
   Komission päätöksen C(2015) 9063 liitteessä olevat viittaukset Jean Nasliniin ja Magda Stoczkiewicziin korvataan viittauksilla Jan Oraveciin ja Cécile Toubeauhon tämän päätöksen liitteen mukaisesti.

      Tehty Brysselissä 22 päivänä elokuuta 2017.

            Komission puolesta

         Christos STYLIANIDES

            Ensimmäinen varapuheenjohtaja

      LIITE

                  Nimi

                  Kansalaisuus

                  Edustaa tietyn alan sidosryhmien yhteistä etua

                  Nykyinen työnantaja

                  Cécile Toubeau

                  Belgia, Yhdistynyt kuningaskunta

                  Kyllä

                  Euroopan kuljetus- ja ympäristöalan liitto (T&E)

                  Jan Oravec

                  Slovakia

                  Kyllä

                  Slovakian yrittäjäyhdistys


Avis juridique important

|

31991D0537

91/537/ETY: Neuvoston päätös, tehty 14 päivänä lokakuuta 1991, kansainvälisen nikkelitutkimusryhmän perussäännön hyväksymisestä

Virallinen lehti nro L 293 , 24/10/1991 s. 0023 - 0026 Suomenk. erityispainos Alue 11 Nide 18 s. 0170  Ruotsink. erityispainos Alue 11 Nide 18 s. 0170

NEUVOSTON PÄÄTÖS,tehty 14 päivänä lokakuuta 1991,kansainvälisen nikkelitutkimusryhmän perussäännön hyväksymisestä (91/537/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 113 ja 116 artiklan,ottaa huomioon komission ehdotuksen,sekä katsoo, ettäkansainvälisen nikkelitutkimusryhmän, jäljempänä "ryhmän", perussääntö hyväksyttiin 2 päivänä toukokuuta 1986 Yhdistyneiden Kansakuntien Geneven nikkelikonferenssissa, ja sitä muutettiin ryhmän kesäkuussa 1990 pitämässä perustamiskokouksessa,niitä valtioita ja kansainvälisiä järjestöjä, jotka osallistuivat konferenssiin, pyydetään ilmoittamaan ryhmän pääsihteerille perussäännön hyväksymisestä sen 19 kohdan c alakohdan mukaisesti,ryhmällä on nikkelin markkinoita ja kauppaa koskevia tärkeitä määritys- ja valvontatehtäviä,ryhmän institutionaalinen rakenne, sellaisena kuin se on määriteltynä perussäännössä, edellyttää yhteisön ja perussäännön hyväksyneiden jäsenvaltioiden yhteistä osallistumista,tietyt muut jäsenvaltiot ovat ilmoittaneet aikomuksestaan osallistua ryhmän työhön, jatietyt jäsenvaltiot jo osallistuvat ryhmän työhön,ON PÄÄTTÄNYT SEURAAVAA:1 artikla Euroopan talousyhteisö hyväksyy kansainvälisen nikkelitutkimusryhmän perussäännön.Yhteisö ja ne jäsenvaltiot, jotka tässä vaiheessa ovat päättäneet osallistua ryhmän työhön, tallettavat hyväksymiskirjansa ryhmän pääsihteerin huostaan samanaikaisesti ja heti, kun tätä varten vaaditut sisäiset menettelyt on saatu päätökseen.Perussääntö on tämän päätöksen liitteenä.2 artikla Neuvoston puheenjohtaja on toimivaltainen nimeämään henkilöt, joilla on valtuudet tallettaa hyväksymiskirja yhteisön puolesta.Tehty Luxemburgissa 14 päivänä lokakuuta 1991.Neuvoston puolestaPuheenjohtajaB. de VRIESLIITE KANSAINVÄLISEN NIKKELITUTKIMUSRYHMÄN PERUSSÄÄNTÖ, hyväksytty 2 päivänä toukokuuta 1986, Yhdistyneiden Kansakuntien nikkelikonferenssissa, sisältää kesäkuussa 1990 pidetyssä perustamiskokouksessa hyväksytyt muutokset Johdanto Tämän sopimuksen osapuolet ovat sopineet keskenään kansainvälisen nikkelitutkimusryhmän perustamisesta, jolle annetaan seuraava perussääntö.Perustaminen 1. Perustetaan tällä perussäännöllä kansainvälinen nikkelintutkimusryhmä näiden määräysten panemiseksi täytäntöön ja niiden soveltamisen valvomiseksi.Tavoitteet 2. Ryhmän tavoitteena on varmistaa lisääntyvä kansainvälinen yhteistyö nikkeliä koskevissa asioissa, erityisesti parantamalla kansainvälisestä nikkelitaloudesta saatavilla olevaa tietoa ja tarjoamalla kehyksen nikkeliä koskeville hallitustenvälisille neuvotteluille.Määritelmät 3. a) "Ryhmällä" tarkoitetaan tällä perussäännöllä perustettua kansainvälistä nikkelitutkimusryhmää.b) "Nikkelillä" tarkoitetaan nikkeliromua, nikkelijätteitä ja/tai -jäännöksiä sekä nikkelituotteita, jotka ryhmä voi määritellä.c) "Jäsenillä" tarkoitetaan kaikkia 5 kohdassa tarkoitettuja valtioita ja hallitustenvälisiä toimielimiä, jotka ovat 19 kohdan mukaisesti ilmoittaneet hyväksymisestään.Tehtävät 4. a) Seurata jatkuvasti kansainvälistä nikkelitaloutta ja sen kehityssuuntia tarvittavat välineet saatuaan, erityisesti perustamalla tilastojärjestelmän kaikkien nikkelin muotojen maailmanlaajuisesta tuotannosta, varastoista, kaupasta ja kulutuksesta ja pitämällä sitä jatkuvasti ajan tasalla.b) Hoitaa jäsenten väliset neuvottelut ja tietojen vaihto kaikkien nikkelin muotojen tuotantoon, varastoihin, kauppaan ja kulutukseen liittyvien uusien tietojen osalta.c) Huolehtia tarpeen mukaan ryhmän päätösten mukaisesti tärkeiden nikkeliä koskevien kysymysten laaja-alaisesta tutkimuksesta.d) Käsitellä kansainvälisessä nikkelitaloudessa ilmeneviä tai odotettavissa olevia erityisongelmia tai -vaikeuksia.Kokoonpano 5. Ryhmän jäseniksi voivat tulla kaikki nikkelin tuotannosta, kulutuksesta tai sen kansainvälisestä kaupasta kiinnostuneet valtiot ja kaikki hallitustenväliset toimielimet, joilla on vastuu kansainvälisten sopimusten neuvotteluista, tekemisestä ja soveltamisesta erityisesti perushyödykkeitä koskevien sopimusten osalta.Ryhmän valtuudet 6. a) Ryhmällä on kaikki valtuudet ja se toteuttaa tai antaa toteutettavaksi tarvittavat toimenpiteet perussäännön panemiseksi täytäntöön ja sen soveltamisen varmistamiseksi.b) Ryhmä ei ole kaupallinen järjestö, eikä sillä ole valtuuksia tehdä nikkeliä tai muita tuotteita koskevia kaupallisia sopimuksia.c) Ryhmä hyväksyy tehtäviensä toteuttamisen kannalta tarpeellisena pitämänsä työjärjestyksen.Kotipaikka 7. Ryhmän kotipaikka sijaitsee sen valitsemassa paikassa jonkin jäsenvaltion alueella. Ryhmä neuvottelee isäntämaan hallituksen kanssa kotipaikkasopimuksen.Päätöksenteko 8. a) Tällä perussäännöllä perustetun ryhmän ylin päätöksentekoelin on sen yleiskokous.b) Ryhmä, 9 kohdassa tarkoitettu pysyvä komitea sekä mahdollisesti perustettavat muut komiteat ja lisätoimielimet tekevät päätökset yksimielisyysperiaatteen mukaisesti. Äänestys pidetään tarvittaessa työjärjestyksessä määrättyjen yksityiskohtaisten sääntöjen mukaisesti.Pysyvä komitea 9. a) Ryhmä perustaa pysyvän komitean, joka muodostuu niistä ryhmän jäsenistä, jotka ovat ilmaisseet olevansa valmiita osallistumaan sen työhön.b) Pysyvä komitea ottaa hoitaakseen ryhmän sille määräämät tehtävät ja laatii ryhmälle selonteon töidensä tuloksista tai edistymisestä.Muut komiteat ja lisätoimielimet 10. Ryhmä voi pysyvän komitean lisäksi perustaa muita komiteoita ja lisätoimielimiä niiden yksityiskohtaisten sääntöjen ja määräysten mukaisesti, jotka se antaa.Sihteeristö 11. a) Ryhmän käytettävissä on sihteeristö, joka muodostuu pääsihteeristä ja tarvittavasta henkilöstöstä.b) Pääsihteeri on ryhmän ylin hallinnollinen virkamies ja on sille vastuussa tämän perussäännön täytäntöönpanosta ja soveltamisesta ryhmän päätösten mukaisesti.Yhteistyö kolmansien osapuolten kanssa 12. a) Ryhmä voi toteuttaa toimenpiteitä neuvotteluja varten tai tehdä yhteistyötä Yhdistyneiden Kansakuntien, sen toimielinten tai muiden erityisjärjestöjen sekä tarpeen mukaan muiden hallitustenvälisten toimielinten kanssa.b) Ryhmä voi myös toteuttaa toimenpiteitä yhteyksien luomiseksi niihin 5 kohdassa tarkoitettujen valtioiden hallituksiin, jotka ovat asiasta kiinnostuneita mutta eivät ole ryhmän jäseniä, sekä tarpeen mukaan muihin kansainvälisiin kansalaisjärjestöihin ja yksityisen sektorin laitoksiin.Oikeudellinen asema 13. a) Ryhmä on isäntämaassa oikeushenkilö. Sillä on erityisesti valtuudet tehdä sopimuksia, hankkia ja luovuttaa kiinteää ja irtainta omaisuutta sekä esiintyä kantajana tai vastaajana oikeudenkäynnissä.b) Ryhmän asemaa isäntävaltion alueella säännellään kotipaikkasopimuksessa, joka tehdään isäntämaan hallituksen ja ryhmän kesken mahdollisimman pian tämän perussäännön voimaantulon jälkeen.Talousarviota koskevat maksuosuudet 14. Ryhmä laskee kunkin jäsenen maksuosuuden kutakin varainhoitovuotta kohden isäntämaan valuutassa työjärjestyksen maksuosuuksiin liittyvien määräysten mukaisesti. Jokainen jäsen maksaa osuutensa valtiosääntönsä edellyttämää menettelyä noudattaen.Tilastot ja tiedotustoiminta 15. a) Ryhmä kerää, käsittelee ja toimittaa jäsenten saataville tämän perussäännön moitteettoman toiminnan kannalta aiheellisina pitämänsä nikkelin tuotantoa, kauppaa, varastoja, kulutusta ja nikkelin kansainvälisesti tunnustettuja ja julkaistuja hintoja koskevat tilastotiedot.b) Ryhmä toteuttaa aiheellisina pitämänsä toimenpiteet tietojen vaihtamiseksi niiden kiinnostuneiden hallitusten kanssa, jotka eivät ole ryhmän jäseniä, sekä tarpeen mukaan kansalaisjärjestöjen sekä hallitustenvälisten toimielinten kanssa viimeisimpien luotettavien ja täydellisten nikkelin tuotantoa, kulutusta, varastoja, kansainvälistä kauppaa ja kansainvälisesti tunnettuja ja julkaistuja hintoja sekä muiden nikkelin kysyntää ja tarjontaa koskevien tietojen saamiseksi.c) Ryhmä pyrkii valvomaan, ettei mikään julkaistu tieto vaaranna nikkeliä tuottavien, jalostavien, kaupan pitävien tai kuluttavien henkilöiden tai yritysten toimien salassapidettävyyttä.Vuosikatsaus ja tutkimukset 16. a) Ryhmä laatii ja jakaa jäsenille vuosittain maailman nikkelitilannetta ja siihen liittyviä kysymyksiä koskevan katsauksen, joka perustuu jäsenten antamiin tietoihin ja muista merkittävistä lähteistä saatuihin lisätietoihin.b) Ryhmä ottaa, siinä määrin kuin se pitää aiheellisena, tehtäväkseen tai teettää tutkimuksia nikkelitalouden lyhyen ja pitkän aikavälin kehityssuunnista, sekä kerran vuodessa tai ryhmän suostumuksella useammin, tutkimuksen seuraavan kalenterivuoden nikkelin tuotannon, kulutuksen ja kaupan näkymistä, jotta kukin jäsen saisi tämän tietojen vaihdon avulla kansainvälisen nikkelitalouden kehityksen arvioimiseksi tarvitsemansa tekniset tiedot.Jäsenten velvoitteet 17. Jäsenet tekevät parhaansa keskinäisen yhteistyön hyväksi ja ryhmän tavoitteiden toteuttamisen edistämiseksi, erityisesti 15 kohdassa tarkoitettujen nikkelitaloutta koskevien tietojen toimittamisen osalta.Muutokset 18. Tätä perussääntöä voidaan muuttaa ainoastaan ryhmän yksimielisellä päätöksellä ja ilman äänestystä.Voimaantulo 19. a) Tämä perussääntö tulee voimaan, kun vähintään 15 valtiota, jotka edustavat yhteensä enemmän kuin 50 prosenttia nikkelin maailmankaupasta, ovat lähettäneet Yhdistyneiden Kansakuntien pääsihteerille ilmoituksen c alakohdan mukaisesti. Jos perussääntö tulee voimaan tämän artiklan mukaisesti, jäsenet kutsutaan koolle perustamiskokoukseen. Jäsenille ilmoitetaan kokouksesta, jos mahdollista, vähintään kuukautta aikaisemmin.b) Jos tämän perussäännön voimaantulon edellytykset eivät 20 päivään syyskuuta 1986 mennessä ole täyttyneet, Yhdistyneiden Kansakuntien pääsihteerin kutsuu koolle ne hallitukset, jotka ovat c alakohdan mukaisesti ilmoittaneet aikomuksestaan tulla ryhmän jäseneksi, päättämään mahdollisimman pian perussäännön voimaantulosta kokonaisuudessaan tai osittain.c) Jokainen 5 kohdassa tarkoitettu valtio tai hallitustenvälinen toimielin, joka haluaa tulla ryhmän jäseneksi, antaa kirjallisen ilmoituksen aikomuksestaan soveltaa tätä perussääntöä joko väliaikaisesti sisäisten menettelyjen loppuun saattamisen ajan tai lopullisesti. Ennen tämän perussäännön voimaantuloa ja ryhmän pääsihteerin tehtävien vastaanottamista kyseinen ilmoitus jätetään Yhdistyneiden Kansakuntien pääsihteerille; sen jälkeen se jätetään ryhmän pääsihteerille. Tätä perussääntöä soveltava valtio pyrkii saattamaan menettelynsä päätökseen kuuden kuukauden tai viimeistään kahdentoista kuukauden kuluessa ilmoituksensa jättöpäivästä ja ilmoittaa siitä tallettajalle.Eroaminen 20. a) Jäsen voi erota ryhmästä milloin tahansa ilmoittamalla siitä kirjallisesti ryhmän pääsihteerille.b) Eroaminen ei vapauta eroavaa valtiota mistään jo tehdystä taloudellisesta sitoumuksesta eikä oikeuta sen maksuosuuden alentamiseen eroamisvuonna.c) Eroaminen tulee voimaan 60 päivän kuluttua siitä, kun pääsihteeri on saanut siitä ilmoituksen.d) Pääsihteeri antaa jokaiselle jäsenelle tiedon kaikista tämän kohdan mukaisesti saaduista ilmoituksista.Ryhmän toiminnan kesto 21. Ryhmä toimii niin kauan kuin sen jäsenten mielestä palvelee hyödyllistä tarkoitusta, jollei sitä lakkauteta 22 kohdan mukaisesti.Tämän perussäännön ja ryhmän lakkauttaminen 22. a) Ryhmä voi milloin tahansa päättää jäsenten kahden kolmasosan enemmistöllä lakkauttaa tämän perussäännön. Tämä päätös tulee voimaan ryhmän vahvistamasta päivästä alkaen.b) Tämän perussäännön lakkauttamisesta riippumatta ryhmä on olemassa sen lakkauttamiseksi tarvittavan ajan, mukaan lukien tilien tarkastaminen ja hyväksyminen.


Avis juridique important

|

31995D0441

95/441/EY: Neuvoston päätös, tehty 13 päivänä kesäkuuta 1995, Euroopan yhteisön ja Mongolian välisen tekstiilituotteiden kauppaa koskevan sopimuksen tekemisestä

Virallinen lehti nro L 261 , 31/10/1995 s. 0004 - 0064

NEUVOSTON PÄÄTÖS,tehty 13 päivänä kesäkuuta 1995,Euroopan yhteisön ja Mongolian välisen tekstiilituotteiden kauppaa koskevan sopimuksen tekemisestä (95/441/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 113 artiklan,ottaa huomioon komission ehdotuksen,sekä katsoo, ettäkomissio on neuvotellut yhteisön puolesta tekstiilituotteiden kauppaa koskevan sopimuksen Mongolian kanssa, jatämä sopimus olisi hyväksyttävä,ON PÄÄTTÄNYT SEURAAVAA:1 artiklaEuroopan yhteisön ja Mongolian välinen tekstiilituotteiden kauppaa koskeva sopimus hyväksytään yhteisön puolesta.Sopimuksen teksti on tämän päätöksen liitteenä.2 artiklaValtuutetaan neuvoston puheenjohtaja nimeämään henkilö, joka on toimivaltainen allekirjoittamaan sopimuksen Euroopan yhteisön puolesta.Neuvoston puheenjohtaja antaa sopimuksen 20 artiklassa määrätyn ilmoituksen Euroopan yhteisön puolesta.Tehty Luxemburgissa 13 päivänä kesäkuuta 1995.Neuvoston puolestaF. FILLONPuheenjohtaja